Metodické usmernenie
k postupu účtovania miestneho poplatku za komunálne odpady a drobné stavebné odpady v obci

Obce, vyššie územné celky a nimi zriadené rozpočtové organizácie a príspevkové organizácie vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“). 
	Miestne dane a  miestne poplatky za komunálne odpady a drobné stavebné odpady upravuje zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, kde 
v § 2 ods. 1) citovaného zákona sú  stanovené miestne dane, ktoré môže obec ukladať. Nakoľko poplatok za komunálne odpady  a drobné stavebné odpady  nie je miestnou daňou, obec ukladá  tento poplatok v  zmysle § 2 ods. 2) citovaného zákona  ako miestny poplatok. 
V zmysle § 43 citovaného Opatrenia sa miestny poplatok za komunálne odpady a drobné stavebné odpady účtuje ako prírastok aktív na účte 318 – Pohľadávky z nedaňových príjmov obcí a vyšších územných celkov a rozpočtových organizácií zriadených obcou a vyšším územným celkom súvzťažne ako prírastok výnosov na účte 633 – Výnosy z poplatkov.  
Na základe Opatrenia MF SR č. 25755/2007-31, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov sa pohľadávky z nedaňových príjmov obcí a VÚC a rozpočtových organizácií zriadených obcou a VÚC vykazujú v riadku 68 „Súvahy“ a výnosy z poplatkov v riadku 82 „Výkazu ziskov a strát“.

Postup účtovania miestneho poplatku za komunálne odpady a drobné stavebné odpady v obci

Popis účtovného prípadu	MD	D	
Predpis miestneho poplatku za komunálny odpad a drobný stavebný odpad	318	633	
Inkaso pohľadávky z nedaňových príjmov na bankový účet	221	318	
Inkaso pohľadávky z nedaňových príjmov v hotovosti	211	318